קיצור ליקוטי מוהר"ן רלד
א. הַמַּחֲשָׁבָה גָּבֹהַּ מְאֹד וּמִי שֶׁרוֹצֶה לַחֲשֹׁב מַחֲשָׁבוֹת קְדוֹשׁוֹת לַעֲלוֹת לְעוֹלַם הַמַּחֲשָׁבָה, אָז הוּא צָרִיךְ לִשְׁתֹּק לְגַמְרֵי, כִּי אֲפִלּוּ אִם יְדַבֵּר אָז דִּבּוּר הָגוּן הוּא מַפְסִיד אֶת הַמַּחֲשָׁבָה, אַךְ אֲפִלּוּ אִם יִשְׁתֹּק לְגַמְרֵי עֲדַיִן יֵשׁ בִּלְבּוּלִים הַרְבֵּה שֶׁמְּבַלְבְּלִין הַמַּחֲשָׁבָה וְעַל זֶה צְרִיכִין טַהֲרַת הַמַּחֲשָׁבָה:
ב. לִזְכּוֹת לְטָהֳרַת הַמַּחֲשָׁבָה הוּא עַל-יְדֵי סִפּוּרֵי מַעֲשִׂיּוֹת מִצַּדִּיקִים, הַיְנוּ שֶׁיְּסַפֵּר מַה שֶּׁנַּעֲשָׂה עִמָּהֶם וְאֶת כָּל הַגְּדוֹלוֹת אֲשֶׁר עָשּׂוּ, כִּי זֶה הוּא דָּבָר גָּדוֹל מְאֹד כִּי עַל-יְדֵי-זֶה נִטְהָר מַחֲשַׁבְתּוֹ וְעַל-יְדֵי-זֶה מַמְתִּיק הַדִּינִים וְנִצּוֹל מִכָּל הַצָּרוֹת, אֲבָל אִי אֶפְשָׁר לְסַפֵּר מַעֲשִׂיּוֹת מִצַּדִּיקִים כִּי אִם מִי שֶׁיּוֹדֵעַ לְהַבְדִּיל בֵּין הָאוֹר וּבֵין הַחֹשֶׁךְ, דְּהַיְנוּ בֵּין מַעֲשִׂיּוֹת שֶׁל צַדִּיקִים לְמַעֲשִׂיּוֹת שֶׁל רְשָׁעִים וְשַׁקְרָנִים (עַיֵּן פְּנִים), וְלִזְכּוֹת לָזֶה הוּא עַל-יְדֵי אֶרֶץ יִשְׂרָאֵל:
ג. אֶרֶץ יִשְׂרָאֵל הוּא כְּלָלִיּוּת הַקְּדֻשָּׁה שֶׁבְּכָל הַקְּדֻשּׁוֹת, וְשָׁם זוֹכִין לָצֵאת מִטִּבְעִיּוּת וְלֵידַע וּלְהַאֲמִין שֶׁהַכּל בְּהַשְׁגָּחָה לְבַד שֶׁזֶּה הוּא כְּלָלִיּוּת הַקְּדֻשָּׁה, וְעַל-יְדֵי-זֶה יְכוֹלִין לְהִדָּמוֹת אֵלָיו יִתְבָּרַךְ וּלְהַבְדִּיל בֵּין הָאוֹר וְהַחֹשֶׁךְ, וְאָז יְכוֹלִין לְסַפֵּר סִפּוּרֵי מַעֲשִׂיּוֹת שֶׁל צַדִּיקֵי אֱמֶת, כִּי יוֹדְעִין לְהַבְחִין בֵּינֵיהֶם לְהַהִפּוּךְ, וְאָז זוֹכִין עַל-יְדֵי-זֶה לְטָהֳרַת הַמַּחֲשָׁבָה וּלְהַמְתִּיק הַדִּינִים וּלְהִנָּצֵל מִכָּל הַצָּרוֹת כַּנַּל:
ד. יֵשׁ שֵׁם שֶׁכְּשֶׁרוֹצִים לַעֲשׂוֹת מֶלֶךְ מִשְׁתַּמְּשִׁין בְּזֶה הַשֵּׁם וְהַשֵּׁם הוּא קמה רָאשֵׁי-תֵּבוֹת הַשְׁקִיפָה מִמְּעוֹן קָדְשְׁךָ (דְּבָרִים כו טו) וְזֶה בְּחִינַת (דָּנִיֵּאל ב): מְהַעְדֵּה מַלְכִין וּמְהָ'קֵ'ם' מַלְכִין. וְזֶה שֶׁנֶּאֱמַר בְּיוֹסֵף: וְהִנֵּה קָמָה אֲלֻמָּתִי (בְּרֵאשִׁית לז ז):
קיצור ליקוטי מוהר"ן